Minder eintlik in oorstromings doodGrootskaalse soek-en-reddingsoperasies in KwaZulu-Natal duur voort. (Foto: eThekwini-metro/Facebook) Die dodetal ná die verwoestende oorstromings in KwaZulu-Natal is na 435 aangepas van die aanvanklike syfer van 448. Dit nadat nadoodse ondersoeke bevind het van die slagoffers is weens skietwonde of aan natuurlike oorsake dood. Nadoodse ondersoeke op vier van die liggame wat die polisie ná die oorstromings opgespoor het, het aangedui dat die slagoffers skietwonde gehad het, het Bheki Cele, minister van polisie, Donderdag gesê. Drie van die liggame is in die Pinetown-omgewing en nog een in die Sydenham-omgewing gevind. Die geregtelike doodsondersoeke wat aanvanklik gedoen is, is nou na moordsake omgeskakel. Nog nege mense is aan natuurlike oorsake dood wat nie met die ramp verband gehou het nie. Daar is ook ŉ onbevestigde aantal mense wat nog vermis word, sê Cele, ook voorsitter van die regering se veiligheidsgroepering (JCPS). Terwyl redding- en herwinningsoperasies voortduur, word nog liggame in veral die omgewing van Umzinyathi, Hammarsdale, Reservoir Hills, Hamburg en die Henleydam gevind. ‘Stadige reaksie’, plundering Cele het teruggekap oor kritiek dat die regering se reaksie op die oorstromings “te stadig” was. Meer as 4 800 polisielede is in KwaZulu-Natal ontplooi, onder wie 3 000 lede van sigbare polisiëring, openbare orde, speurders, misdaadintelligensie, die taktiese reaksiespan en soek-en-reddingseenheid. Lede van die polisie se openbare orde-eenheid, sowel as dié by sigbare polisiëring, is ontplooi om “opportunistiese misdaad” in brandpunte soos Umlazi, Kwamashu, Pinetown en die Durbanse middestad te voorkom. Sleutel- nasionale roetes word ook fyn dopgehou, terwyl die intelligensie-koördineringskomitee wetstoepassingsowerhede deurlopend op die hoogte hou van die veiligheidsituasie in die provinsie. Twee winkels in Umlazi is verlede week geteiken. By ŉ Boxer-winkel het boosdoeners die kleinhandelaar begin plunder met die polisie wat hul kort daarna gestuit en 14 mense in hegtenis geneem het. Hulle is steeds agter tralies. Boewe wat ŉ USave-winkel probeer plunder het, is gestuit sonder dat enigiets gebuit is, sê Cele. Die polisie werk ook nou saam met private veiligheidsmaatskappye om enige ander pogings tot plundering te voorkom. Met verwysing na ŉ video wat wyd op sosiale media versprei is en waarin gesien kan word hoe ŉ groep mense op ŉ vragmotor van Shoprite toesak, sê die minister mense was in die omgewing besig om oor dienslewering te betoog en húlle het die vragmotor voorgekeer. #KwaZuluNatal – Shoprite delivery truck is looted by crowd at the M19 and Umgeni Road interchange in #Durban as Metro Police and SAPS respond, warning shots are heardpic.twitter.com/214gU17oOZ — CyclistAnons (@CyclistAnons) April 19, 2022 “Die polisie was dadelik daar en nie eens ŉ gram suiker is van die vragmotor geneem nie. Die polisie het ook die vragmotor verder begelei,” sê Cele. Nadat swaar reën verlede week oor die gebied uitgesak het, is helikopters van die polisie, die lugmag, die padverkeersinspektoraat en die land se haweowerheid binne die eerste dag of twee ontplooi om te help. Vyftig skoolkinders wat by hul skool in Molweni weens vloedwater vasgekeer was, is dieselfde dag gered nadat die provinsiale polisiehoof die nasionale polisiehoof gebel en dié dadelik ŉ helikopter daarheen gestuur het. Dít omdat die polisie se lugvleuel in die gebied aanvanklik self onder water was, sê Cele. Die weermag het nog drie helikopters gestuur, terwyl almal van die eThekwini-metropolisie, rampbestuurspanne, nooddienste, die weermag, die polisie en departement van binnelandse sake ook by die reddingspogings betrek is, sê die minister. Net die polisie se soek-en-reddingspanne bestaan uit meer as 50 ervare polisieduikers, 17 honde en 21 vaartuie soos bote en vlotte, sê Cele. Altesame nege vliegtuie en helikopters – wat onder meer ingespan word om hulppakkies na onbereikbare gebiede te neem – van die polisie en weermag word gebruik, terwyl ander rolspelers dienste soos dié van paramedici, reddingstegnici, strukturele ingenieurs, helikopter- en hommeltuigvlieëniers en selfs chirurge aangebied het. Die weermag voorsien ambulanse, terwyl dokters, verpleërs, sielkundiges, maatskaplike werkers en aptekers ook na die rampgebiede gestuur is. Die departement van binnelandse sake sal ook mense wat dokumente in die oorstromings verloor het, se dokumente gratis vervang. #KZNFloods As the sun sets in eThekwini, @SANDF_ZA & @SAPoliceService members continue with their search & rescue operations in various parts of Durban & KZN. #eNCA pic.twitter.com/YoTx2NPYEG — Siphamandla Goge (@SiphamandlaGoge) April 19, 2022 Hulp word ook na die Oos-Kaap en enige van die ander provinsies wat moontlik geraak kan word, uitgebrei. “Ons bly waaksaam en gereed om te reageer in die Vrystaat, Limpopo en Noordwes waar moontlike oorstromings voorspel word,” sê Cele. Die minister het Suid-Afrikaners vir hul gees van ubuntu bedank en het gevra vir geduld en samewerking terwyl die hulpverlening voortduur.